정조 8년
甲辰六月初五日卯時。上御誠正閣。大臣備局堂上引見入侍時。領議政鄭存謙。右議政金熤。行判中樞府事具善復。行司直金華鎭。漢城判尹金魯鎭。兵曹判書徐有隣。行副司直鄭好仁。戶曹判書鄭一祥。禮曹判書嚴璹。延豊君李𡊠。吏曹判書李在簡。行副司直金履素。行副司直李柱國。刑曹判書趙時俊。知敦寧徐有寧。咸春君李昌運。訓鍊院都正徐有大。兵曹參判蔡弘履。行左承旨徐有防。行右承旨朴祐源。行都承旨沈豐之。副修撰朴廣源。右副承旨趙鼎鎭。假注書李敬五。事變假注書安邁權。記事官李崑秀尹行任。以次進伏訖。存謙曰。喜雨成霖。蒸熱轉甚。此時聖體。若何。上曰。一樣矣。存謙曰。王大妃殿氣候。何如。上曰。一樣矣。存謙曰。惠慶宮氣候。何如。上曰。一樣矣。存謙曰。元子宮凡節。當此暑濕。不瑕有損乎。上曰。連爲好過矣。卿之愼節。近復如何。尙未快可乎。存謙曰。向來昏窒。幾至難醫之境。今猶未快。欲於前席。陳此悶迫之狀。而辭不達意。勢將退出後。陳章乞免。而恐難免瀆擾之罪矣。上曰。在家視事。何傷之有。臥閤論道。古人已有行之者矣。存謙曰。古人已例。尙矣無望。鞠躬盡瘁。死而後已者。卽賤臣職分內事。而精神昏瞀如在煙霧。夫豈有出謀發慮。裨補聖化之望也哉。徒費厚廩。一味憒憒。國事朝象。不成貌樣由是一病添加。五內煎沸。敢將疾痛之呼。冀蒙體諒之恩焉。上曰。所辭萬萬過當。決無許副之理矣。存謙曰。臣言行無素。仁天之下。不得蒙一施之澤。莫非臣誠意淺薄。不能孚格之致。如臣昏耗顚錯。在家猶然。何敢晏然行公。有若試可用者然乎。臣之所大懼者。觸事憒劣。將不知陷于何辜。孤負聖恩。益增罪戾。言出肝膈。安敢飾讓乎。上曰。臥閤二字。調病當劑。體諒二字。非所暇論。以今國事。以今世道。實無從施之勢矣。存謙曰。昨年雲漢之憂。丙枕夙宵靡寧。今夏則雨暘適中。少弛九重之憂。民事亦爲萬幸矣。上曰。民憂雖云少紓。而此心猶覺憧憧。今此一雨三日。或無太過之慮否。存謙曰。姑不至過慮。而乾播處則不利云矣。上曰。嶺東麥事。聞甚悶念。存謙曰。荐饑之餘。誠非細憂矣。上曰。左相何不入來乎。存謙曰。聞以暑感。不得入參云矣。上曰。如有稟處事。次次陳達可矣。存謙曰。纂輯堂上減下代。今當差出。而俄聞諸堂之言。今則別無時急可爲之事云。下詢處之。何如。上曰。僉議。何如。魯鎭曰。姑無可考事。恐不必新差別人矣。上曰。然則今姑置之。好矣。存謙曰。前掌令姜垣上疏中。湖西嶺東兩麥告歉。許令兩道富民自願納粟。以備賑濟之資云。而募民納穀。在朝家事面。極涉苟艱矣。上曰。國儲設令不贍。事涉苟且。決難許施。此非稟處之事。置之。好矣。存謙曰。前因順天民人吳碩祖上言。本府五條弊端。從長釐改之意。覆啓。分付矣。卽見全羅監司趙時偉狀啓。則枚擧該府該營之所報以爲。還穀事。勿爲糶糴於呂水八面。而移給於外十面之民。該營分給條二萬石。秋糴時該營內監與本府監色。準數捧上。春糶時。自本府眼同。營裨出給。而一如巡營。各庫穀之自全州斂散之事。則在水營。能管還穀。在本府。能摠土民。以此施行。恐合事宜。軍丁事。何可以三千二百九十八人不些之軍額。專責於該營附近之一千五百餘戶乎。且本府軍摠呂水五面所居者。爲一千六百三十九名。其外十三面所在者。爲一千七百五十名。則偏苦於五面。而差歇於十三面者。不在多言而決矣。軍額充定之裒多益寡。自是列邑通行之例。此則使該府較計民戶。移定軍摠。實爲營邑兩便之道。船材曳下事。邑吏之例食。村民之稱冤。凡有船役。每致此弊。此則今方覈治。而自都監至有給糧赴役。則一切革罷。恐無其路。面主人貽弊事。浮價加徵事。惟在於營府之禁飭。不必上聞。而上言人吳碩祖。改頭換面。屢瀆天聽。此與匿名投狀。其罪無異。其在杜後弊之道。不可不懲礪。自京司跟捕捉囚。照法嚴勘。更以不以人廢言之義。一番詢問於新水使李亨元到任之後。其存其革。一倂矯捄事。請令廟堂稟處矣。蓋其當初上言。專爲順天府呂水五面之移屬水營事也。順天。卽湖左之一大都會。而今若割出五大面。屬之水營。則順天一府。從此凋殘。將至於莫可收拾。此則決不可容議者。船材曳下時及浮價面主人種種弊端。惟在營府之禁飭。此何足上聞。而至於糶糴之計戶均排。軍額之裒多益寡。道臣旣有條陳。依狀請。待新水使赴任。存革之間。從便相議。善爲釐正之意分付。而上言人吳碩祖。改頭換面。屢瀆天聽。屢次刑配之後。又復改名。冒濫上言。衆民皆不知。其子亦不識。則此與匿名投狀。其罪無異云者。道臣所陳。誠爲得體。設令其言。有可施者。朝家若因此許施。則奸細輩轉相倣效。假托售僞。後弊將不勝其紛紜。吳碩祖依道臣狀請。自京司跟捕捉囚。照律勘罪。有不可已矣。上曰。依爲之。出擧條存謙曰。卽見開城留守鄭昌聖報備局辭緣。則以爲。春間軍餉加分狀請時。金川郡以民不願受報來。故不入於狀啓矣。卽今本郡兩麥不登。鋤役無糧。該郡連爲論報。衆民成群來訴。當初獨漏。雖因該郡之不善料量。到今民情。不可遏糶。而立視飢餓。本營所管金川郡次知北倉及泰安倉留庫中。限折半加分。以救其急爲辭矣。麥事告歉。農糧絶乏。則該郡民事之遑急。誠如所報。麥秋後加分。亦有已例。留庫中三分一。特許加分之意。分付。何如。上曰。依爲之。出擧條存謙曰。西門重地。儲置銀貨。乃所以爲緩急之需。而營府銀儲。近甚疎虞。銀貨用奸。罪是極律。而況於彼中需用之際。詐僞畢露。則此不可使聞於隣國。事之寒心。莫甚於此。若於常時。嚴於典守。察於貿納。則豈有此等之弊乎。此而因循。一任抛置。則前頭之患。有不可言。本司句管之諸處銀貨發遣郞廳。當有不時摘奸之擧。爲先行會本營。申飭於營各庫。亦以此意。嚴飭於銀貨所在之閫府。痛革宿瘼。俾有實效。而如是。申飭之後。或有監色輩。以劣品。換易庫在之好品。貿納之際。不善擇捧。致有淆雜之弊。現發於郞廳摘奸之時。則當該監色。依律處之。斷不饒貸。當該閫府。竝爲論勘。不能檢飭之責。亦有所歸。先以令申之意。分付道臣。使卽釐正。何如。上曰。依爲之。出擧條存謙曰。都下市直。兩麥登場之後。貢物連下之餘。似當比前差勝。而近聞還爲踊貴。閭里頗有艱食之患云。市民輩操縱高下之習。極爲痛駭。秋判方帶平市提調。與惠堂商確。使之各別査實。嚴治禁斷。何如。上曰。依爲之。出擧條又下敎曰。近日市直。何如。時俊曰。一兩爲六升。而其實則不過五升云。故日前五穀廛人。治罪嚴飭矣。存謙曰。國之大政。專在用人。每當都政。屢勤飭敎。恢張公道。爲官擇人。兩銓長必當善爲對揚。而今方入侍。更加勉飭。何如。上曰。依爲之。出擧條存謙曰。頃因知事具善復上疏。金川郡大小南面。訓局設屯處。募民便否。令道臣論理狀聞後稟處之意。覆啓。分付矣。卽見黃海監司洪秉纘狀啓。則枚擧兵使吳載熙。金川郡守洪載淵牒報以爲。大小南面。雖在峽中。山腰以上。旣自訓局折受。今又設倉糶糴。蠲徭安業。則人民坌集。嶺阨鞏固。可謂便好。而大抵糶糴一款。專在於還穀之裕不裕。則本郡會付穀。數甚零星。雖欲新設他倉。實無穀物分排之勢。且本郡處在孔路。邑樣殘薄。營建設始。恐不無事力不逮之慮。此爲目下難便之端。令廟堂稟處爲請矣。金川以孔路殘邑。事力之不逮。穀簿之不敷。誠如道啓。倉舍則訓局擔當設始。穀物則若得三四百石。足可爲糶糴之資云。令道臣待秋熟。使之從便區劃。以爲設倉接濟之地。何如。上曰。訓將亦爲陳達。可也。訓鍊大將具善復曰。金川大小南面設屯處。臣雖未親自巡審形便。詳聞則少無民邑弊端。故陳疏蒙允。而日前相逢金川郡守。詳問有弊與否。則實無所害。而廢棄閑曠之地。人民聚集。田野盡闢。則營邑俱有所益云。倉舍營建事。三局保米。今秋捧上時。代錢上納。則馬貰船價條補用。其餘不足物力。臣營亦助送。以爲營作倉舍五六間於訓局屯舍之庭邊。而穀物自本道有裕邑。區劃金川郡。使之糶糴。然後來接之民。雖係營屯。亦管轄於本官。則實無前頭營邑相妨之弊。以此擧行。實爲便好矣。上曰。依爲之。出擧條又下敎曰。順天姑未出代。此則吏判不待飭敎。而想必擇差矣。存謙曰。湖南句管堂上徐有隣。海西句管堂上李𡊠竝還差。何如。上曰。依爲之。出擧條存謙曰。太廟北階上墻垣頹圮處。自禮曹秋節後修改事草記。蒙允矣。凡修改之規。草記處外。雖有傍近可改處。不敢自下擅改。故有頉修改。每致頻數。誠爲悚悶。今此北墻頹圮處接連之墻。多有蹲退處云。修改擇日後。使戶判奉審。量其將頹處。一體完築。恐合事宜。故敢此仰達矣。上曰。依爲之。出擧條上曰。昨日金文淳疏。有若引義。而下語怪底。侵斥判堂。不有餘力。卿等聞知乎。存謙曰。原疏未下。雖未及見。而初則出於懲討。今則欲其自靖。其所陳章。似無足怪矣。熤曰。臣亦未見其疏本。而文淳處義。足可推知。其在懲討之義。豈有作僚之理乎。殿下旣還本職於濟恭。又欲文淳之行公。臣愚以爲。殿下禮下之道。恐或未盡而然。在文淳自靖之義。安得不如是乎。上曰。朝廷之事。莫大於刑政克明。擧措得宜。一自李判府事筵奏以後。事涉䵝䵢。故予所以欲示收錄之意。反爲此重臣之害。一番除職。一番遭彈。此何景象。卿等以依俙之事。必欲置人於死地。果有眞贓之可言者。則予豈排一世之公議乎。非予有私好於其間。保廷臣鎭世道。卽予苦心。卿等試思之。存謙曰。向來三司懲討之論。首陳丙申春獄事。此是濟恭之斷案。豈無眞贓之可言乎。殿下如欲進用此人。必盡斥退朝參日言官而後可矣。俄者右相所奏。使臣以禮之言。誠好矣。上曰。金文淳之不肯作僚。終涉過激矣。熤曰。聖敎雖如此。彼文淳決無與逆作僚之理矣。上曰。卿等事誠慨然矣。豈可以䵝䵢之事。驅人於惡逆之事乎。予則某條思所以鎭安。而卿等必欲惹鬧。右相。最甚矣。今日賓對。決難爲矣。卿等退去。任意爲之。上謂有大曰。昨日草記。雖緣混下之致。厥漢果無致命之慮乎。有大曰。似不至此慮矣。上曰。與右捕將。申飭救療。而凡干擧行。各別小心。無如前禁將之爲也。仍命退。諸臣退出。存謙熤。胥命于闕外。特下勿待命之敎。又命次對入侍諸臣。以次進伏訖。存謙熤曰。臣等宜伏鈇鉞之誅。而迫於嚴命。冒沒登筵。惶懍之極。不知所達矣。上曰。雖緣有慨於卿等而然。俄下批旨。已悉之。豈有深意。大抵近來廷臣。惟思保身之策。誰能擔當國事乎。世道之憂。無一可恃。予所以保合而鎭安之道。捨卿等而責之於誰人乎。大體有國。然後有卿等之身。目今廊廟之責。卿等自可當之。朝廷有何權奸。而卿等不得自由乎。雖以俄筵重臣一事言之。予之所知。卿等亦必知之。此豈非朝家刑政之大者乎。旣加之以逆名。則固當捉出眞贓。嚴辭斥之。以待處分。而今不明言其罪。徒事無中生有。此豈成說乎。向於尹得孚事。亦已言之。卿等不但不思對揚。而架虛鑿空。一遵前人口氣。如是而安得悅服人心。鎭靜世道乎。存謙曰。王綱之日頹。世道之日下。莫非如臣昏憒。冒居匪據之致。一則臣罪。二則臣罪矣。上曰。近日賓對。非引義則辭免。未聞國計與民憂。卿等引義。實不欲聞。卿等以爲。今日朝廷已治乎。予則未知其然矣。至於右相之文學風裁。有異乎人。予欲聞直言。而惟事事順便。金文淳之不宜行公。果何義歟。平日所期望於卿者。前後判異。此尤慨然。金載纘上疏。其時因三司之迭發而然云。須明言其所以然之故也。公然置人於不生不滅非人非鬼之地。此何景色乎。熤曰。三司之迭發。乃所以爲公議。臣則惟從公議而已矣。上曰。三司公議。或不無眞假相混。予之所以期望而企待之者。惟在公議之歸於眞正矣。熤曰。三司者卽公議之所在。若有一半分疑似於眞假。則不可謂公議矣。朝參時大臣之言。只發其端。仍無別白。不宜以大僚之論。而有疑於眞假者。明矣。金文淳豈肯與逆而作僚乎。決無是理矣。上曰。其時大臣。恨不登筵。而右相之激滯。亦甚慨然。何必隨少輩。如是層激乎。卿等須勿如此。卿等若執眞贓。則雖竄配之典。予當允從。卿須畢陳無隱也。熤曰。盡載於前後疏章。臣不敢疊床煩達。而人無定志。議論波蕩者。寔由刑政未得當之致。向伏見洪文泳疏批。竊不勝憂歎。在下者謂之以懲討。而自上歸之於紛競。然則三司之言。將不得爲公議矣。上曰。卿以三司之言。歸之於公議。則尹得孚事。何爲而出也。今日欲除尹得孚臺職。使之發端可乎。存謙曰。許葑宋應漑。皆除三司。尹得孚之臺職。無異於此矣。上曰。得孚事。若出於朝廷處分之後。則雖屛之四裔。亦無不可矣。近日重臣事。有口皆然。予以何意。力排衆議。右袒重臣乎。予非爲私好而然。在國體。豈不損傷乎。向日大臣。旣奏其不然。卿等之言。亦不分明。所謂三司章奏。有何公議。四方聽聞。豈不悶然乎。存謙曰。三司之論。恐不當以大臣之言。有所輕重於其間矣。上曰。予於彼重臣。非不知大進用。而擧世波蕩。故今姑置之矣。向來金鍾秀所遭慘然。僅僅濟出。今此蔡濟恭事。衆口噂𠴲。無復餘地。予竊欲排衆論而奬用。卿等果不欲同朝乎。存謙熤曰。臣等極知其猥越。而今此下敎。未免失當。然則三司之臣。將焉用乎。上曰。卿等輒以訐揚爲事。予欲無言矣。熤曰。今伏承不敢聞之下敎。臣當退出。恭竢嚴誅矣。上曰。卿言過矣。上曰。朝廷是非之有甲乙固也。至於懲討。豈有異同。而至若彼重臣事。旣不分別。一直歸之於䵝䵢之科。在重臣事屬一身上。關係猶少。而在國家刑政。關係甚大。末流之害。將不知至於何境。不然。予何故而若是縷縷。不思所以刑政之得其正乎。卿等試思之。瞻聆所及。決不當若是矣。尹得孚今將特除臺職。得孚若以爲是。則卿等更有何言乎。熤曰。此際尹得孚之臺職。論以公議。決知其萬萬不可矣。上曰。臺諫前望單子入之。出榻敎又下敎曰。卿等就座諸備堂進前稟事。可也。魯鎭曰。諸道敗船罪人。旣有移送原籍官之特敎。故洪忠道恩津縣敗船沙工二名之在江村者。謂以原籍。押送臣府。而本府旣非用刑衙門。滿三年準十次之刑。雖是法典。無以擧行。如不移送於近江畿邑。則勢當送秋曹。依例刑訊。而旣無前例。敢此仰達矣。上曰。卿等之意。何如。領議政鄭存謙曰。江居船漢。若居在水南。則本屬畿邑。似宜移送畿邑矣。右議政金熤曰。江居船漢之移送畿邑。旣非原籍官。又非敗船地方官。揆以法例。全無意義。無寧送于秋曹之稍有所據矣。上曰。刑判所見。何如。刑曹判書趙時俊曰。江上之民。雖入籍於五部。而所居之地。則屬於畿邑。且以原籍之義論之。似不當移送秋曹矣。上曰。依右相議施行。可也。出擧條存謙曰。方當殿最之月。自多擧行之事。而聞畿伯緊急農形狀外。諸般公務。一竝廢閣云。各別申飭。使之察任。何如。上曰。依爲之。出擧條有隣曰。今番千石補賑人中。洪忠道西原閑良朴文重。自該曹仰請加資之典。而傳敎中只施加資。有乖法典。加資則勿施。依湖南千石例爲之事。命下矣。湖南鄕品。以先施加資。待上來。觀其人地。相當窠收用事。覆奏蒙允。朴文重亦依此例。先施加資。待上來收用。恐合事宜。而係關恩賞。上裁。何如。上曰。依爲之。出擧條有隣曰。書籍衙門。有印冊之事。則以其直關於各道所入。物力儲置米會減時。不無京外相左。虛實易蒙之弊。故凡書冊印取時。筵稟或草記蒙允。啓下本廳。則自本廳奉承傳發關事。己丑年間。本廳堂上。筵達定式矣。近來或有不遵定式。徑先發關之擧。殊非當初筵達之意。此後則勿論某衙門。一依己丑定式。毋敢違越。憑考施行事。更爲出擧條申飭。何如。上曰。依爲之。出擧條在簡曰。本曹褒貶。當爲擧行。而佐郞李祖承。除拜屢日。尙不出肅。事甚未安。申飭使之行公。何如。上曰。依爲之。使之今日內謝恩。仍令入直。可也。出擧條在簡曰。各司殿最。今方擧行。氷庫提調事。有仰達者矣。刑曹參判李亨逵。本職仍任時。有兼帶一體仍任之筵敎云。而其時親承下敎之政官。未卽擧行。到今時月已久之後。旣無文跡。不得遽然擧行。何以爲之乎。上曰。仍任。可也。出擧條時俊曰。本曹所在大明律經國大典無冤錄等冊子。年久弊傷。且多落卷。無以披閱。故每當考見之際。輒有苟艱之患。而筵稟印來。旣載受敎。分付板本所在官。依己卯年例。使之印出上送。何如。上曰。依爲之。出擧條上曰。禮判進前。璹進伏。上曰。昨日儒疏丹山書院賜額事。果如何。璹曰。朝家向已許施數處。恐難處處允從。近來院宇。或稱衣履之藏。或稱杖屨之所。無處無之。其間亦不無良丁見失之弊矣。上曰。禹倬書院之請於安東者。何也。璹曰。聞是衣履之藏。而間或來居之地云矣。上曰。書院之創建。自周世鵬爲始乎。璹曰。然矣。世鵬在豐基守時始創。而其後文純公李滉。次第遵行。今則一邑院宇。幾至十餘處矣。熤曰。以自雲洞書院言之。凡百一如白鹿洞。豈不盛且美矣。而本院之弊。種種難遏云矣。上曰。丹山院額之許施當否。卿等指一仰奏。可矣。存謙曰。未蒙賜額之院。似不止此。此後若有望風而繼起者。不許。必有向隅之歎。許之。將不勝其紛紜。俄者禮判所奏。是矣。熤曰。禹祭酒儘有名稱。院額之一許一否。取舍實難。衣履之藏。果只此院。則允從似好矣。上曰。我朝先正。若有杖屨之所。不可不許施處。則一竝靳允。豈不難乎。事係崇儒。更爲論理草記。可也。上曰。臺臣進前。彦脩進伏避嫌曰。臣百無肖似。一未報效。每叨臺職。恒切愧懼。迺於歲首。適値動駕。義重陪扈。黽勉行公矣。以儲慶宮不參禮班。旣蒙引遞。居無何又被臺斥。罪止勘罷。臣滿心惶恧。無地自容。而況臣亦於星變後。三司中一人也。不言之譏。至發於臺啓。則臣之罪上添罪。實合大何。人言旣如是重發。廉防亦有所大關。以此以彼。何可以時月之稍久。冒據於臺次乎。請命遞斥臣職。上曰。勿辭。亦勿退待。彦脩前啓曰。請大靜縣爲奴罪人金壽賢。依律處斷。上曰。不允。請興陽縣爲奴罪人河翼龍。珍島郡移配爲奴罪人金重得。亟令王府。設鞫得情。快正王法。上曰。不允。請大靜縣定配罪人聖中。亟令王府。設鞫嚴問。期於得情。快正王法。上曰。不允。請削版罪人有臣宗甲義駿。竝令王府。設鞫嚴問。依律處斷。上曰。亟停勿煩。請求禮縣移配罪人趙嵎。亟寢酌處之命。仍令王府。設鞫得情。快正王法。上曰。亟停勿煩。請薪智島荐棘罪人瑩中。設鞫嚴問。快施當律。上曰。不允。請楸子島安置罪人李普行。亟令王府。拿鞫嚴問。上曰。不允。請物故罪人國榮。亟施孥籍之典。上曰。不允。請李義翊。更令王府。設鞫嚴問。期於得情。上曰。亟停勿煩。請李義直。亟令王府。設鞫得情。快正典刑。上曰。不允。請南海縣移配罪人任觀周。亟令王府。設鞫嚴問。期於得情。上曰。不允。請捕廳罪人煥九。亟令王府。嚴加鞫問。快正典刑。上曰。不允。彦脩曰。金養淳卽崔鍾岳之妹壻也。白疏未及呈之前。鍾岳袖示於養淳。其所排斥之說。顯有粧撰之跡。雖以忠臣之裔。特從惟輕之典。至有白放之命。而臣等之所駭憤者。以忠臣之裔。名出鞫囚。跡涉交通。此其罪。比干連諸罪人。尤有甚焉。請金養淳。亟令王府。更爲設鞫。期於得情。上曰。當初停啓。雖乖常格。到今更發。不已過乎。然止此足伸公議。亟停勿煩。彦脩曰。臺啓停連。體段甚重。而日前金養淳事。只緣臺臣之失措。遂致傳啓之暫闕。非停非連。臺體之壞損極矣。伊後詣臺之臣。宜有更連之擧。而迭相行公。仍置不論。亦可謂溺職之大矣。請執義李兢淵。前持平愼師稷。施以罷職之典。上曰。依啓。彦脩曰。新除授掌令成穎。時在洪忠道牙山地。司諫院獻納趙錫穆。時在慶尙道尙州地。請竝斯速乘馹上來事下諭。上曰。依啓。彦脩曰。持平李彦祜。以臣才識言議。本不合於淸朝耳目之任。而向叨薇垣。義重沐浴。冒沒出肅矣。適値郊館行幸之日。猥忝諸臺陪從之後。不意逆孽擊錚。驚動天聽。而臣忝在臺閣。未卽聲討。致勤譴罷之嚴旨。繼下不稱任之敎。臣尙切愧惶。措躬無地。聖度天大。除命又降。縱荷滌瑕之渥。旣著溺職之罪。則豈可以日月之稍久。復入臺地。晏然行公乎。且臣於府啓中。有私義之難安者。族兄前左尹臣李崇祜。族姪仁陵君臣李在協。吏曹判書臣李在簡。俱叨憲長。以此引義。獲蒙恩遞。臣亦以同宗之人。其所處義。宜無異同。以此以彼。不可冒據。引嫌而退。雖曰已例。旣非常格。不可以此輕遞言官。請持平李彦祜出仕。上曰。依啓。上曰。新除授臺諫牌招。出榻敎上曰。禮判行公。爲幾朔乎。璹曰。今爲六朔矣。上曰。吏兵曹殿最。何當爲之乎。在簡有隣曰。屬司皆會。然後可以開坐。每於旬後爲之。兵曹亦然矣。上曰。政官牌招開政。出榻敎上曰。務安縣監望擬入事。分付。左副承旨入侍。賤臣承命出傳。左副承旨尹勉升。承命進伏。上命鼎鎭。讀工曹參判金文淳疏。鼎鎭奏訖。上曰。此疏中蔡濟恭之去姓。或稱賊。是豈成說乎。命勉升書傳敎曰。今日筵敎。不啻千百言。自可聞知。何必更煩辭敎。上疏還給。捧納承旨罷職。仍命退。諸臣以次退出。